KTC รูดต่อ 6% วิตกธปท.คุมเข้มบัตรเครดิตทำรายได้หด
KTC รูดต่อเกือบ 6% วิตกธปท.คุมเข้มบัตรเครดิตทำรายได้หด ล่าสุด ณ เวลา 10.55 น. ราคาอยู่ที่ 104.50 บาท ลบ 6.50 บาท หรือ 5.86% สูงสุดที่ 110.00 บาท ต่ำสุดที่ 102.50 บาท มูลค่าซื้อขายที่ 348.59 ล้านบาท
5 ก.ค. 2560

ผู้สื่อข่าวรายงานว่า ราคาหุ้นบริษัท บัตรกรุงไทย จำกัด (มหาชน) หรือ KTC ณ เวลา 10.55 น. ราคาอยู่ที่ 104.50 บาท ลบ 6.50 บาท หรือ 5.86% สูงสุดที่ 110.00 บาท ต่ำสุดที่ 102.50 บาท มูลค่าซื้อขายที่ 348.59 ล้านบาท ขณะที่ดัชนีตลาดหุ้นไทยโดยรวมบวก 0.04%

นายอดิสรณ์ มุ่งพาลชล ผู้ช่วยอำนวยการฝ่ายวิเคราะห์ บล.ฟิลลิป (ประเทศไทย) เปิดเผยว่า ราคาหุ้น KTC ปรับตัวลงในเช้านี้ คาดว่าจะเป็นการรับผลจากเรื่องที่ธนาคารแห่งประเทศไทย (ธปท.) จะออกเกณฑ์ใหม่มาควบคุมในกรณีของสินเชื่อบัตรเครดิตและสินเชื่อส่วนบุคคลให้เข้มงวดมากขึ้น ซึ่งขณะนี้ยังไม่ได้มีประกาศออกมาอย่างเป็นทางการ แต่หากประกาศออกมาแล้วก็มีโอกาสที่จะปรับลดประมาณการของ KTC ลง ดังนั้น จึงยังไม่แนะนำให้ลงทุน
จากกระแสข่าวระบุว่า ธปท.เตรียมปรับเปลี่ยนเกณฑ์เพดานการปล่อยเงินกู้ จากเดิม 5 เท่าของรายได้ต่อเดือน เปลี่ยนเป็น 1) ธุรกิจบัตรเครดิตกำหนดให้มีผู้รายได้ต่อเดือน 15,000-30,000 บาท ได้รับวงเงินบัตรเครดิตสูงสุดไม่เกิน 1.5 เท่าของรายได้ แต่ถ้ามีรายได้เดือนละ 30,000-50,000 บาท วงเงินไม่เกิน 3 เท่าของรายได้ และรายได้ต่อเดือน 50,000 บาทขึ้นไป 5 เท่าของรายได้ และไม่ได้ควบคุมจำนวนสถาบันการเงินออกบัตรเครดิต
สำหรับสินเชื่อบุคคลกำหนดเงื่อนไขให้มีผู้มีรายได้ต่อเดือนไม่เกิน 30,000 บาท วงเงินสินเชื่อสูงสุดไม่เกิน 1.5 เท่าของรายได้ และสถาบันการเงินปล่อยกู้ได้สูงสุด 3 แห่ง หรือคิดเป็น 4.5 เท่าของรายได้ ขณะที่ผู้มีรายได้ต่อเดือนที่ 30,000 บาทขึ้นไปยังสามารถอนุมัติสินเชื่อได้ 5 เท่าของรายได้